आरजेडी और JDU में कलह बढ़ी, बिहार में सरकार गिराने वाले दावों की हकीकत जानिए..
एBihar Nitish Kumar JDU RJD Government Political Scenario क्या बिहार में सरकार गिर जाएगी…? नीतीश कुमार भाजपा के साथ जाएंगे…? इन दिनो ऐसे कई सवाल आम से लेकर खास लोगों के बीच किए जा रहे हैं।
क्या बिहार में सरकार गिर जाएगी…? नीतीश कुमार भाजपा के साथ जाएंगे…? इन दिनों ऐसे कई सवाल आम और खास लोगों के बीच किए जा रहे हैं। कारण राजनीतिक बयानबाजी और बड़े नेताओं की गतिविधियां हैं। सरकार को लेकर बड़े बड़े राजनीतिक दावे किए जा रहे हैं। महाराष्ट्र में राजनीतिक उठापटक के बाद अब बिहार की हलचल तेज हो गई है। सुशील मोदी और सम्राट चौधरी ही नहीं, राज्य के राजनीतिक पंडित भी बदलाव का संकेत दे रहे हैं। पढ़िए सरकार गिराने वाले राजनीतिक दावों की पूरी पड़ताल करती रिपोर्ट..
पहले जानिए सरकार गिराने वाले दावे..
विधायकों और सांसदों की मुलाकात से राजनीतिक हलचल 
बिहार में राजनीतिक हलचल तब तेज हो गई, जब सीएम नीतीश कुमार जदयू के विधायकों और सांसदों से वन टू वन मुलाकात करने लगे। इस घटनाक्रम के बाद सरकार में टूट की चर्चा तेज हो गई। विधायकों और सांसदों से सीएम नीतीश कुमार की मुलाकात के कई पॉलिटिकल मायने निकाले जा रहे हैं। हालांकि पार्टी के सांसद-विधायक इसे चुनाव की तैयारी बता रहे हैं।
अब जानिए क्यों हो रहे टूट के दावे
जदयू में टूट के दावे को लेकर पॉलिटिकल एक्सपर्ट के के उपाध्याय कई बड़ी वजह बताते हैं। तर्क है कि गठजोड़ के बाद जेडीयू पर कई सवाल खड़े किए गए हैं। जेडीयू के लोग खुद को असहज महसूस कर रहे हैं। एक बड़ी वजह ये भी है कि नीतीश कुमार ने 2025 में तेजस्वी को विरासत सौपने की भी बात कही थी। इससे भी जेडीयू के लोगों में अंदर ही अंदर नाराजगी है।
एक्सपर्ट का मानना है कि बिहार में राजनीतिक हलचल के पीछे महाराष्ट्र का बड़ा परिवर्तन है। राजनेताओं के लिए सत्ता सब कुछ है। बिहार में बदलाव कोई आश्चर्य की बात नहीं है। पूर्व में भी ऐसा हो चुका है। सत्ता सुख के लिए कुछ भी और कोई भी बड़ा राजनीतिक घटनाक्रम हो सकता है।
जानिए भाजपा को कहां से मिला मौका
बिहार सरकार में कई मुद्दों पर अंतर्कलह दिख रही है। राजद और जदयू में आपसी खींचतान का मामला ट्रांसफर पोस्टिंग में साफ झलक रहा है। अफसरों के साथ मंत्रियों का विवाद भी इसी कड़ी का एक हिस्सा बताया जा रहा है। स्वास्थ्य विभाग में ट्रांसफर के आदेश को 24 घंटे में बदल दिया गया और एक मंत्री का सचिव से टकरा जाना। यह सरकार में सब कुछ ठीक चलने का संकेत नहीं है।
भाजपा को सरकार में चल रहे इस खेल से ही मौका मिल गया और वह बयानों से सरकार पर दबाव बनाने लगी। इसी बीच महाराष्ट्र में सरकार के उलट फेर ने बीजेपी के बयानों को मजबूत कर दिया। अब तो भाजपा नेता राजद और जदयू के नेताओं के संपर्क में होने का दावा करते हुए सरकार में टूट की बात कर रहे हैं।
नीतीश कुमार की पॉलिटिकल मजबूरी जानिए 
बिहार की राजनीति पर काम करने वाले सीनियर एडिटर केके उपाध्याय बिहार की मौजूदा राजनीति को काफी संवेदनशील मान रहे हैं। नीतीश कुमार अजीब संकट की स्थिति में हैं। नेतृत्व से लेकर कई तरह के संकट हैं। नीतीश कुमार ऐसे संकटों से घिर गए हैं। वह जिस तेजी के साथ विपक्षी एकता को लेकर चल रहे थे, वह भी टूटती सी दिख रही है।
कुल मिलाकर स्थितियां डांवाडोल बनी हुई हैं। अब नीतीश कुमार के सामने कोई चारा नहीं है, तेजस्वी के साथ राजद पर ही उन्हें भरोसा के साथ चलना होगा। हालांकि कुछ फैक्ट हैं जो टूट की संभावना बढ़ा रहे हैं।
महाराष्ट्र की तरह हो सकती हैं भगदड़ 
पॉलिटिकल एक्सपर्ट केके उपाध्याय मानते हैं कि बिहार में महाराष्ट्र की तरह भगदड़ हो सकती है। नेतृत्व को लेकर जदयू में बड़ा सवाल है। जदयू को भाजपा तोड़ सकती है, इसके बाद वह सरकार बना सकती है। जिस तरह से महाराष्ट्र में टूट हुई है, उसकी पुनरावृत्ति बिहार में भी हो सकती है।
भाजपा इसके लिए काम भी कर रही होगी, नेताओं के बयान भी इस बात की पुष्टि कर रहे हैं। नीतीश कुमार ने उत्तराधिकारी घोषित करने के बाद अब जेडीयू के नेताओं के सामने संकट हैं कि उनका नेता कौन होगा। ऐसे सवाल से पार्टी के सीनियर लीडर परेशान हैं। ऐसे में नेता पार्टी तोड़ सकते हैं या छोड़ सकते हैं। भाजपा नेताओं के बयान में ऐसे संकेत भी मिल रहे हैं।
सरकार और ब्यूरोक्रेट्स के द्वंद के मायने समझिए
सरकार और ब्यूरोक्रेट्स का द्वंद भी सब कुछ सामान्य नहीं होने का संकेत दे रहा है। शिक्षा मंत्री डॉ. चंद्रशेखर और अपर मुख्य सचिव के के पाठक के बीच हुए विवाद को भी सरकार के दो फाड़ होने का संकेत दे रहा है। शिक्षा विभाग में हुए विवाद को देख आम लोगों को भी लग रहा है कि सरकार में आपसी तालमेल की कमी हो गई है। ऐसे सवालों को एमएलसी सुनील सिंह ने और पक्का कर दिया है।
सुनील सिंह ने कहा कि के के पाठक को जानबूझ कर शिक्षा विभाग में लाया गया है। इशारा नीतीश कुमार की तरफ है। ऐसे में यह साफ है कि आरजेडी और जेडीयू के बीच अंदरूनी कलह चल रही है, इस कारण से बड़े नेताओं के बयान भी ऐसे ही आ रहे हैं।
भाजपा के प्रवक्ता निखिल आनंद का कहना है कि शिक्षा मंत्री ने ट्रांसफर पोस्टिंग की सूची बना रखी थी। इस सूची से ही कमाई होनी थी, लेकिन के के पाठक ने उनकी मंशा पर पानी फेर दिया, जिससे विवाद हो गया।
लालू परिवार के करीबी से कलह का संकेत 
राजद एमएलसी सुनील कुमार सिंह लालू परिवार के काफी करीबी माने जाते हैं। वह हर सुख दुख में लालू परिवार के साथ खड़े रहने के साथ राबड़ी के मुंहबोले भाई भी हैं। मौजूदा राजनीतिक हालात पर उनकी बयानबाजी भी सरकार में कलह का संकेत दे रही है। शिक्षा मंत्री और अपर मुख्य सचिव के विवाद के बाद सुनील सिंह लगातार विवादित बयान दे रहे हैं।
के के पाठक की पोस्टिंग को भी उन्होंने विवाद बढ़ाने के लिए बताया था। अब वह सोशल मीडिया पर पोस्ट से मौजूदा सरकार में कलह का संकेत दे रहे हैं। सुनील सिंह ने ट्वीट में कई पदाधिकारियों की डाकू से तुलना की है।
उन्होंने खुद को ईमानदार बताते हुए पदाधिकारियों को भ्रष्ट होने का आरोप लगाया है। सोशल मीडिया पर ऐसे सार्वजनिक पोस्ट को लेकर सीनियर जर्नलिस्ट अरविंद शर्मा की राय है कि सरकार में फिर कुछ बड़ा होने वाला है।
अमित शाह ने नवादा में कहा था…नीतीश के लिए भाजपा के दरवाजे बंद
अपैल महीने में बिहार रामनवमी के बाद हुई हिंसा की आग में जल रहा था। इसी बीच केंद्रीय गृह मंत्री अमित शाह का बिहार दौरा हुआ। वह नवादा में आयोजित राजनीतिक सभा में 21 मिनट के भाषण के दौरान बिहार की मौजूदा सरकार पर हमला करते रहे। अमित शाह ने यह भी साफ कर दिया था कि नीतीश के लिए भाजपा के दरवाजे हमेशा हमेशा के लिए बंद हो गए हैं।
अमित शाह ने उसी समय संकेत दे दिया था कि लोकसभा चुनाव के बाद राज्य की गठबंधन सरकार गिर जाएगी। अब सवाल यह है कि अगर नीतीश के लिए भाजपा के दरवाजे बंद हैं तो क्या भाजपा जदयू में सेंध लगाकार सरकार बनाने की तैयारी में है। क्योंकि नीतीश के लिए भाजपा का दरवाजा बंद होने की बात कई नेता कर चुके हैं, लेकिन वह ये भी कह रहे हैं कि जदयू के कई नेता उनके संपर्क में हैं। एक्सपर्ट इस गणित को ही जेडीयू में टूट की बुनियाद बता रहे हैं।